Document ID: /roh_data/filtered/fineweb-2-filterrobots_roh.jsonl.gz/14827

Entaifer il vitg da Domat èsi necessari da meglierar las relaziuns per las pedunas ed ils peduns e per il traffic da vehichels a motor. Per part è la via stretga, nunsurvesaivla ed en parts manca in passape. Medemamain è la via en in nausch stadi architectonic: La cuvrida n'è betg resistenta a la schelira. Il traject da via che sto vegnir curregì percurra per lung dal center dal vitg cun il center da cultura e da baselgia Sentupada sco er cun pliras fatschentas. Il traffic da pedunas e peduns è perquai vaira grond.
Il project prevesa da crear ina colliaziun senza interrupziun per pedunas e peduns e da stabilisar las stretgas nunsurvesaivlas. La surstructura vegn renovada e la via vegn meglierada, uschè lunsch che la structura dal vitg circumdanta permetta quai. Per questas mesiras vegnan calculads custs da var 1,9 milliuns francs.
Via da Schlans vegn sanada
Il project per la adattaziun da la via da Schlans, Pardi – Darplauns, è vegnì approvà cun intginas permissiuns spezialas. La via è donnegiada e demussa defurmaziuns sin ils vials, che derivan da donns da schelira. La via è era per part nunsurvesaivla e transibla mo sin in vial. Il project cumpiglia il schlargiament da la via, la renovaziun da la surstructura e da l'allontanament da l'aua sco er ina meglieraziun da la geometria. Ils custs da construcziun muntan a circa 1,8 milliuns francs.
RR novitads 09:00